**Vadlīnijas programmas**

**“Atbalsts bērnu un jauniešu nometņu organizēšanai”**

**īstenošanai un finansējuma piešķiršanai pašvaldībām**

Vispārīgie jautājumi

1. Pamatojoties uz Izglītības un zinātnes ministrijas sagatavoto informatīvo ziņojumu “Par psihoemocionālā atbalsta pasākumiem Covid-19 pandēmijas radīto seku mazināšanai” un Ministru kabineta 2021. gada 27. maija rīkojumu Nr. 348 (prot. Nr. 44 46. §) “Par finanšu līdzekļu piešķiršanu no valsts budžeta programmas “Līdzekļi neparedzētiem gadījumiem””, Izglītības un zinātnes ministrijai ir piešķirti 2 202 505 *euro*, lai nodrošinātu atbalstu bērnu un jauniešu vasaras nometņu organizēšanai Covid-19 pandēmijas laikā.
2. Atbalsta programmu bērnu un jauniešu nometņu organizēšanai (turpmāk-programma) īsteno Valsts izglītības satura centrs un pašvaldības skolēnu 2021.gada vasaras brīvlaikā.
3. Nometnes tiek organizētas ar mērķi nodrošināt bērnu un jauniešu nometņu norisi, lai veicinātu to pieejamību, tādējādi sniedzot atbalstu bērniem un jauniešiem prasmju un kompetenču apguvē, viņu labizjūtas un socializēšanās sekmēšanā, spēju un talantu izkopšanā, akadēmisko zināšanu nepilnību novēršanā, kas radušies attālināta mācību procesa rezultātā, kā arī viņu likumiskajiem pārstāvjiem Covid-19 pandēmijas radītās krīzes seku mazināšanā.
4. Atbalsta apjoms nometņu organizēšanai pašvaldībā tiek piešķirts atbilstoši bērnu un jauniešu skaitam pašvaldībā, plānojot 10% no pašvaldībā deklarēto bērnu skaita vecumā no 7 līdz 18 gadiem iesaisti.
5. Nometnēs var tikt iesaistīti jaunieši līdz 25 gadu vecumam, ja viņi tiek iesaistīti kā brīvprātīgā darba veicēji – atbalsta personāls nometnes organizēšanā.
6. Šīs vadlīnijas nosaka nometnes dalībnieku mērķgrupas, nosacījumus nometnes īstenošanai, finansējuma piešķiršanas kārtību (līdzekļu piešķiršanu pašvaldībai un pārskatu veidošanu par norisi un finansējuma izlietošanu).

**I Dalībnieku mērķgrupas**

1. Mērķgrupa – bērni un jaunieši no 7 līdz 18 gadiem (ieskaitot), kuri primāri atbilst šādiem kritērijiem:
	1. sociālā riska grupas bērni un jaunieši (maznodrošinātie, no daudzbērnu ģimenēm, ar mācīšanās, uzvedības, psihoemocionālajiem traucējumiem, ārpusģimenes aprūpē esošie bērni u.c.),
	2. bērni un jaunieši ar speciālām vajadzībām (var nepiemērot noteikto maksimālo vecuma ierobežojumu),
	3. bērni un jaunieši, kuri ir tikuši ierobežoti savu spēju un talantu izkopšanā, individuālo kompetenču pilnveidē un kolektīvajā darbībā valstī noteikto epidemioloģisko ierobežojumu dēļ,

**II Nosacījumi nometnes īstenošanai**

1. Nometnei jābūt reģistrētai un saskaņotai bērnu nometņu datu bāzē [www.nometnes.gov.lv](http://www.nometnes.gov.lv) .
2. Organizējot nometni, jāievēro Ministru kabineta 2020.gada 9.jūnija noteikumos Nr.360 “Epidemioloģiskās drošības pasākumi Covid-19 infekcijas izplatības ierobežošanai” noteiktās prasības attiecībā uz nometņu organizēšanu un Vadlīnijas piesardzības pasākumiem bērnu nometņu organizētājiem (<https://nometnes.gov.lv/lapa> ).
3. Var tikt organizētas gan dienas, gan diennakts nometnes iekštelpās un ārtelpās.
4. Nometnes saturs tematiski un mērķtiecīgi jāveido tā, lai sniegtu atbalstu bērniem un jauniešiem šādos virzienos:

11.1. mācību saturā balstītu tēmu apguve, piemēram, dabaszinību, vēstures, valodu nometnes u.tml.;

11.2 bērnu un jauniešu spēju un talantu izkopšana interešu izglītības un profesionālās ievirzes izglītības jomās (mākslā, mūzikā, dejā, sportā, tehniskajā jaunradē u.c.), kā arī līdzdalība Dziesmu un deju svētku tradīcijas saglabāšanas procesā;

11.3. caurviju prasmju un *“soft skills”* jeb komunikācijas, saskarsmes, komandas darba, līderu prasmju, problēmu risināšanas un sociāli emocionālo prasmju pilnveide;

11.4. bērnu un jauniešu fizisko aktivitāšu un veselīga dzīves veida paradumu veidošana.

1. Tiek atbalstītas nometnes, kuru plānotais ilgums ir vismaz 5 dienas un finansējums viena dalībnieka dalībai nometnē nepārsniedz 95 *euro*, kā arī dienas nometnes programmas ilgums ir vismaz 6 stundas dienā un kurās piedalās nemainīga dalībnieku grupa.
2. Attiecināmās izmaksas nometnes norisē:
	1. telpu un aprīkojuma, piem., telts, noma;
	2. transporta pakalpojumi (sabiedriskā transporta biļetes nometnes dalībniekiem un/vai autobusu noma nometnes dalībnieku pārvadāšanai);
	3. dalībnieku ēdināšana, izmitināšana;
	4. aktivitātēm un nodarbībām nepieciešamie materiāli un kancelejas preces, ieejas biļetes, ja nometnes dalībnieki apmeklē vietu vai pasākumu, ko iespējams īstenot, ņemot vērā konkrētā brīža epidemioloģiskos drošības nosacījumus saskaņā ar 9.punktu.
	5. nometnes programmas nodrošināšanai nepieciešamās saimniecības preces, t.sk. dezinfekcijas līdzekļi, higiēnas preces;
	6. nometnes programmas nodrošināšanai nepieciešamais mazvērtīgais inventārs;
	7. citas nometnes programmas īstenošanai nepieciešamās izmaksas (piemēram, Veselības inspekcijas saskaņojuma izmaksas);
	8. nometnes personāla (vadītāja, pedagogu, radošo darbnīcu vadītāju, tehnisko darbinieku u.c.) darba samaksa;
	9. brīvprātīgā darba veicēju izmaksas (kā nometņu dalībniekiem).
3. Neattiecināmās izmaksas - izmaksas, kas neatbilst nometnes mērķa sasniegšanai (piemēram, prēmijas, dāvinājumi vai citi materiāli stimulējoši pasākumi nometnes personālam, pamatlīdzekļu iegāde, naudas sodu, līgumsodu, kavējuma procentu apmaksa, bankas pārskaitījumu komisijas maksa, izmaksas, kas jau tiek finansētas no pašvaldības budžeta u.tml. citi izdevumi).

**III Finansējuma piešķiršanas kārtība**

1. Finansējums nometnēm tiek piešķirts uz līguma pamata starp Valsts izglītības satura centru un pašvaldību. Līgumam tiek pievienota pārskata forma un šīs Vadlīnijas.
2. Maksimālais atbalsta apjoms ir 19 *euro* dienā par viena bērna dalību piecu dienu nometnē.
3. Pašvaldību ietvaros finansējums nometņu organizatoriem piešķirams caurspīdīgā, atklātā, nediskriminējošā un konkurenci nodrošinošā projektu konkursā vai publiskā iepirkuma procesā, kuram var pieteikties jebkurš interesents, kas atbilst attiecīgajiem nometņu organizētāju kritērijiem.
4. Viens nometņu organizētājs var īstenot vairākas nometnes.
5. Ja programmas ietvaros pašvaldību izsludinātajos konkursos pretendenti sniedz piedāvājumu lētāku nometņu organizēšanai, pašvaldība programmas ietvaros var sniegt atbalstu iesaistei nometnēs lielākam skaitam bērnu. Programmas ietvaros pašvaldības ir tiesīgas nodrošināt savu līdzfinansējumu, lai iesaistītu lielāku skaitu bērnu vai sniegtu lielāku atbalstu dienā.
6. Pašvaldība, izsludinot konkursu, ir tiesīga noteikt kritērijus un nosacījumus nometnes organizētājam un piedāvājuma izvērtēšanai, lai nodrošinātu programmas mērķu sasniegšanu un kvalitatīvu nometnes norisi.
7. Bērnu dalība nometnē tiek nodrošināta bez likumisko pārstāvju līdzfinansējuma.
8. Piešķirto, bet nometnes organizēšanai neizlietoto finansējumu nometnes organizētājs atmaksā pašvaldībai. Pašvaldība, ja tas ir iespējams, novirza neizlietoto finansējumu citu nometņu organizēšanai šīs programmas ietvaros, vai, ja tas nav iespējams, atmaksā valsts budžetā.
9. Ja izlietotais finansējums uz vienu bērnu dienā ir mazāks kā 19 *euro* vai programmas ietvaros tiek iesaistīts mazāks nometņu dalībnieku skaits, neizlietoto finansējumu pašvaldība pēc programmas īstenošanas atmaksā Centram.
10. Ja faktiskais bērnu skaits nometnē ir mazāks nekā ar bērnu likumiskajiem pārstāvjiem noslēgto līgumu skaits par dalību nometnē:
	1. piešķirtais finansējums ir pilnībā attiecināms gadījumos, kad bērns vai jaunietis nav piedalījies nometnē attaisnojošo iemeslu dēļ (ārsta zīme slimības gadījumā, bērna likumiskā pārstāvja iesniegums nometnes organizētājam par Covid-19 kontaktpersonas statusu bērnam), kā arī gadījumos, kad izmaksas nav atgūstamas;
	2. pārējos gadījumos piešķirto finansējumu nometnes organizētājs atmaksā atpakaļ pašvaldībai.
11. Pašvaldība var pārskaitīt nometnes organizētājam avansu līdz 90% apmērā no piešķirtā finansējuma. Atlikusī finansējuma daļa tiek pārskaitīta pēc pārskata iesniegšanas pašvaldībai un saskaņošanas.
12. Pašvaldības iestādei piešķirtais finansējums nometnes organizēšanai tiek iekļauts attiecīgās iestādes budžetā 100% apmērā.

**IV Pārskatu pieņemšana un pārbaude**

1. Pašvaldība līdz 2021.gada 30.septembrim iesniedz Centram rakstisku pārskatu par nometņu norisi un piešķirtā finansējuma izlietojumu, pamatojoties uz nometņu organizētāju iesniegtajiem pārskatiem.
2. Centrs izveido izlases kopu, par kurām pašvaldībām tiks veikta valsts finansējuma izlietojuma detalizēta pārbaude.
3. Izlase tiek veidota, izmantojot nestatistisko izlases metodi – nejaušo parauga atlases metodi jeb nesistemātisko atlasi. Izlases lielums tiek noteikts, pamatojoties uz Centra profesionālo spriedumu un MS Excel datu analīzes rīku, bet ne vairāk kā 10 procenti no kopējo pašvaldību skaita vai finansējuma apjoma.
4. Centrs sagatavo vēstules izlases kopā iekļautajām pašvaldībām par pārbaudes uzsākšanu. Izsūtāmajās vēstulēs tiek lūgts iesniegt attaisnojuma dokumentus par noteiktas nometnes finansējuma izlietojumu (līgumus, rēķinu, darba laika uzskaites tabeles, atlīdzības aprēķinus, maksājuma uzdevumus u.c. izmaksu apliecinošo dokumentus), lai pārliecinātos, ka pašvaldības pakalpojumu izlietoja atbilstoši noteiktam mērķim, ievērojot visus saistošus normatīvos aktus.
5. Veiktās pārbaudes laikā tiek salīdzināti iesniegtie grāmatvedības dokumenti ar Centra pieejamo informāciju – iesniegtajiem pārskatiem no pašvaldībām par valsts budžeta līdzekļu izlietojumu.
6. Pēc pārbaudes veikšanas Centrs sagatavo ziņojumu Izglītības un zinātnes ministrijai par pārbaudes rezultātiem, kurā ietver informāciju par izlases kopu, pārbaudes konstatējumiem un secinājumiem.